DA Den Europæiske Unions Tidende CE 78/890

(2004/C 78 E/0941)

SKRIFTLIG FORESPØRGSEL E-4000/03

af Herbert Bösch (PSE) til Kommissionen

(7. januar 2004)

Om: Reformer i Eurostat

De reformer, der blev en følge af de finansielle uregelmæssigheder i Eurostat, medførte bl.a. en ny organisationsstruktur. Socialstatistikken, der tidligere hørte under direktorat E blev således flyttet til direktorat D (tidl. »Business Statistics«), og Befolkningsstatistikken blev anbragt under afdelingen for Eksterne Anliggender.

Af protokollen fra det 51. møde i udvalget for det statistiske program den 20.11.2003 fremgår det, at man i Eurostat ser sig nødsaget til at koncentrere sig om de helt centrale opgaver. Andre steder tales der om muligheden for besparelser: På området for Socialstatistikker kunne man konstatere en række negative prioriteringer: Boligbyggeri, tidsanvendelsesundersøgelser, sundhed, diskriminering, handicappede, hjemløse. Der er altså her tale om en længere række af socialstatistikker.

1. Kan Kommissionen oplyse, hvilke projekter der siden juli 2003 er blevet/bliver skåret ned?

2. Deler Kommissionen den opfattelse, at Socialstatistikken fremover skal forblive et negativt prioriteret område?

3. Ser Kommissionen noget selvmodsigende i, at statistikker om handicappede skæres ned i Det Europæiske Handicapår? Mener Kommissionen, at køns -mainstreaming eller bekæmpelse af racisme og diskriminering af kvinder er i overensstemmelse med en nedskæring i diskrimineringsstatistikkerne?

4. Er der allerede sket en nedskæring af de statistiske komponenter i relation til udvidelsen?

5. Er der i de seneste måneder sket forsinkelser i offentliggørelsen af statistikker, eller forventer man sådanne? Hvilke drejer det sig i givet fald om, og hvad var baggrunden herfor?

6. Kan Kommissionen oplyse, om Eurostat har for få stillinger til at klare mere end blot de helt centrale opgaver? Hvor mange stillinger er i bekræftende fald påkrævede for at sikre en gnidningsløs afvikling af arbejdet, og har Kommissionen allerede planlagt disse yderligere stillinger, hhv. har den anmodet om flere midler til personale, og hvis ikke, hvorfor ikke?

Svar afgivet på Kommissionens vegne af Pedro Solbes Mira

(8. marts 2004)

På trods af begivenhederne i 2003 lykkedes det med en vedholdende indsats at opretholde den vigtigste del af statistikproduktionen. Det viste sig dog nødvendigt, at medlemsstaterne inden for rammerne af Udvalget for det Statistiske Program indledte omfattende drøftelser med Kommissionens andre generaldirektorater med henblik på at målrette Eurostats statistiske arbejde mod prioriterede opgaver. Der blev således fastlagt en prioriteringsnøgle baseret på traktatens krav, de eksisterende bestemmelser, de behov, som affødes af de fælles politikker, og forpligtelsen til at informere offentligheden. Det statistiske program for 2004 blev udarbejdet på grundlag heraf, forelagt til udtalelse i Udvalget for det Statistiske Program og vedtaget af Kommissionen den 5. februar 2004. For hvert emneområde præsenteres både det igangværende arbejde og nye arbejdsopgaver opstillet i prioriteret orden. Det ærede medlem og Parlamentets Generalsekretariat vil få dette dokument tilsendt.

Det årlige statistiske program bidrager til prioriteringen af arbejdsopgaverne i det femårige statistiske program, som bla. omfatter den social- og arbejdsmarkedspolitiske dagsorden. De sociale aspekter indgår desuden i samtlige statistikker vedrørende det indre marked. Det af Kommissionen endeligt vedtagne arbejdsprogram indeholder således nogle af de sociale statistikker, som nævnes af det ærede medlem, f.eks. statistikker over handicappede eller tidsanvendelsesundersøgelser og ikke at forglemme statistikker over social beskyttelse, husholdningernes leve- og indkomstvilkår, arbejdskraft og beskæftigelse.

Kommissionen er absolut opmærksom på handicappedes behov og nødvendigheden af statistiske oplysninger, især i forbindelse med Det Europæiske Handicapår. I det statistiske program under emne 35 om sundhed og sikkerhed peges der på videreudvikling af det fælles modul om handicap i forbindelse med interviewundersøgelsen vedrørende sundhed i EU. Kommissionens politik om køns-mainstreaming berøres ikke, eftersom alle individuelle data fortsat vil blive indsamlet efter køn, og denne opdeling vil forekomme i alle statistikker. Kommissionen har aldrig indsamlet statistiske data om racisme og diskriminering af kvinder, hvilket ville være meget vanskeligt at kvantificere ved hjælp af de eksisterende statistiske metoder. Hvad angår statistikker over hjemløse, har en undersøgelse foretaget af Eurostat vist, at det er meget vanskeligt at indsamle grænseoverskridende sammenlignelige statistikker om dette emne, og der er stadig alvorlig mangel på statistisk kapacitet eller politisk vilje til at indsamle denne type statistikker på nationalt niveau.

Støtteprogrammerne vedrørende statistik til fordel for tiltrædelseslandene og de resterende kandidatlande vil fortsætte i henhold til den langfristede planlægning. Det ærede medlem vil være bekendt med, at tiltrædelsestraktaten indeholder bestemmelser om, at der inden for rammerne af overgangsfaciliteten og i forbindelse med den løbende støtte til institutionsopbygning ydes støtte til statistik til de ti tiltrædelseslande endda også efter tiltrædelsen.

Selv om visse kontrakter om udarbejdelse af statistiske publikationer blev opsagt, fik det ikke indflydelse på rytmen og kvaliteten af udbredelsen af statistikker, hvilket fremgår af det konstante antal pressemeddelelser udsendt af Eurostat eller stigningen på 10 % i antallet af publikationer, der blev offentliggjort i 2003 i serien »Statistics in Focus«. Det ærede medlems opmærksomhed henledes på den nye strategi for udbredelse af statistiske oplysninger. Den bygger på princippet om, at udbredelse af statistiske oplysninger er en offentlig serviceforpligtelse, hvorfor alle statistiske data, som udarbejdes og sammenstilles af Eurostat, vil være gratis og tilgængelige på Internettet. Denne strategi er beskrevet mere detaljeret i nedennævnte handlingsplan for Eurostat.

Hvad angår Eurostats personale, har der i januar 2004 været foretaget en omfattende intern undersøgelse af personalebehovet med henblik på at afpasse ressourcerne efter de prioriterede opgaver i arbejdsprogrammet og at integrere visse tidligere udliciterede aktiviteter så godt som muligt. Ved den endelige tildeling af personaleressourcer for 2004 fik Eurostat bevilget flere stillinger, og som led i den årlige politiske strategi for 2005 undersøges det, om det vil blive behov for flere stillinger.

Endelig er Kommissionen blevet orienteret om handlingsplanen for Eurostat for 2004, hvori prioriteringen af arbejdsopgaverne og retningslinjerne for gennemførelsen af det statistiske program er fastlagt, og som indeholder en oversigt over Eurostats allerede trufne og planlagte foranstaltninger. Denne handlingsplan vil blive sendt direkte til det ærede medlem og til Parlamentets Generalsekretariat.